Un tânăr de 22 de ani din județul Alba a găsit 12.000 de lei într-un ATM din Alba Iulia. El a predat banii poliţiştilor, care au stabilit că aparțineau unei femei care i-a uitat acolo.

Potrivit unui comunicat transmis vineri de Poliția Alba, la sediul menționat s-a prezentat, în urmă cu o săptămână, un tânăr de 22 de ani, din Crăciulelu de Jos, județul Alba, care a predat suma de 12.000 de lei despre care a declarat că a găsit-o în fanta unui ATM ce aparține unei bănci din Alba Iulia, potrivit Mediafax.

Se pare că banii au fost uitați de o femeie din Alba Iulia, după ce aceasta a solicitat aparatului retragerea sumei de bani.

În urma verificărilor efectuate, poliţiştii au identificat-o pe proprietara banilor și i i-au restituit, iar pe tânărul care a dat dovadă de un spirit civic l-au felicitat.

Editor web: Cristina Tudor